**ZÁKLADNÁ ŠKOLA S MATERSKOU ŠKOLOU , SNP 446/178,**

**076 03 HRAŇ**

**Plán činnosti koordinátora pre**

**Ľudské práva v edukačnom procese**

**šk. rok 2016/2017**

**Vypracovala: Mgr. Adriana Naďová**

**I.** **Hlavné úlohy a ciele:**

Plán práce koordinátora pre ľudské práva bol skoncipovaný na základe Pedagogicko-organizačných pokynov na školský rok 2016/2017.

Na základe medzinárodných dohovorov v oblasti ľudských práv, ktorými je Slovenská republika viazaná, Celoštátnej stratégie ochrany a podpory ľudských práv v Slovenskej republike, schválenej vládou Slovenskej republiky uznesením č. 71/2015 zo dňa 18. februára 2015 a v súlade s princípmi výchovy a vzdelávania definovanými v § 3 písm. j) a o) školského zákona a cieľmi výchovy a vzdelávania ustanovenými v § 4 písm. g) a h) školského zákona:

* výchovu k ľudským právam v triede a škole usmerňovať tak, aby sa stala integrálnou súčasťou celoživotného procesu podpory a ochrany ľudských práv, aby podporila hodnotu človeka ako ľudského jedinca a rozvoj medziľudských vzťahov v demokratickej spoločnosti,
* vzhľadom na potrebu plánovania procesu výchovy k ľudským právam ich ochranu a implementáciu zabezpečiť efektívnou spoluprácou školy, zákonných zástupcov, mimovládnych organizácií a širokej miestnej komunity,
* zapájať deti a žiakov do aktivít v oblasti výchovy k ľudským právam organizovaním besied, súťaží, stretnutí, tematických výstav, návštev divadelných predstavení s tematikou ľudských práv,
* vytvoriť podmienky na zabezpečenie kontinuálneho vzdelávania na získanie multietnických a multikultúrnych kompetencií učiteľov,
* vytvárať priaznivé multikultúrne prostredie v školách (prostredníctvom chápajúceho a kritického spôsobu štúdia jednotlivých kultúr napomôcť žiakom porozumieť iným kultúram).

Do plánov práce škôl a školských zariadení a do tematických plánov jednotlivých vyučovacích predmetov zapracovať úlohy súvisiace s výchovou v duchu humanizmu a so vzdelávaním v oblasti ľudských práv, práv dieťaťa, predchádzania všetkých foriem diskriminácie, xenofóbie, antisemitizmu, intolerancie a rasizmu.

* V pedagogickom procese rešpektovať Dohovor o právach dieťaťa. Veku primeranou formou oboznamovať deti a žiakov s ich právami a povinnosťami v zmysle tohto dokumentu s využívaním aktivizujúcich metód. V materských školách sa odporúča využívať piktogramy. Odporúča sa veku primeraným spôsobom informovať žiakov o zmysle a príslušných ustanoveniach Opčného protokolu k Dohovoru o právach dieťaťa o účasti detí v ozbrojených konfliktoch, Opčného protokolu k Dohovoru o právach dieťaťa o predaji detí, detskej prostitúcii a detskej pornografii, Opčného protokolu o procedúre oznámení.
* Vo vyučovacom procese rešpektovať vývojové charakteristiky žiakov, prispievať k ich rozvoju ako nezávislej a zodpovednej osobnosti, ktorá bude budovať svoje názory a vzťahy na princípoch dôstojnosti a nedotknuteľnosti indivídua. Účelom dosiahnutia cieľov výchovy k ľudským právam je, aby žiaci rozumeli najdôležitejším pojmom v tejto oblasti a osvojili si hodnoty, ktoré budú usmerňovať ich správanie.
* V školách a školských zariadeniach dôsledne uplatňovať zákaz všetkých foriem diskriminácie a segregácie. Eliminovať nežiaduce javy, akými sú priestorové, organizačné, fyzické a symbolické vylúčenie alebo oddelenie rómskych detí a žiakov v dôsledku ich etnickej príslušnosti (často v kombinácii so sociálnym znevýhodnením) od ostatných detí a žiakov. Vytvárať vhodné podmienky na ich vzdelávanie v školách a triedach spolu s majoritnou populáciou.
* Výchovu k ľudským právam v triede a škole usmerňovať tak, aby sa stala integrálnou súčasťou celoživotného procesu podpory a ochrany ľudských práv, aby podporila hodnotu človeka ako ľudského jedinca a rozvoj medziľudských vzťahov v demokratickej spoločnosti.
* Vzhľadom na potrebu plánovania procesu výchovy k ľudským právam a ich ochranu a implementáciu zabezpečiť efektívnu spoluprácu školy, rodičov, mimovládnych organizácií a širokej miestnej komunity.
* Zapájať žiakov do aktivít v oblasti výchovy k ľudským právam v mimo vyučovacom čase organizovaním besied, súťaží, stretnutí, tematických výstav, návštev divadelných predstavení s tematikou ľudských práv.
* Vytvárať priaznivé multikultúrne prostredie v školách (prostredníctvom chápajúceho a kritického spôsobu štúdia jednotlivých kultúr napomôcť žiakom a študentom porozumieť iným kultúram).
* Pripraviť a realizovať osvetovú činnosť, aktivity, prednášky, besedy, zamerané na zvýšenie informovanosti žiakov a študentov škôl v spolupráci s mimovládnymi organizáciami a inými inštitúciami smerom k migrantom.
* Vychádzať z Dohovoru o právach dieťaťa, ktorý tvorí súčasť ľudských práv a zapracovať to do Školského vzdelávací programu.
* V širokom rozsahu zapájať žiakov do aktivít v oblasti ľudských práv v mimovyučovacom čase organizovaním besied, súťaží, stretnutí, tematických výstav...s problematikou ľudských práv, práv dieťaťa...
* Vytvárať priaznivé multikultúrne prostredie.
* V zmysle Dohovoru o právach dieťaťa priebežne monitorovať správanie žiakov, v prípade podozrenia na porušovanie bezodkladne zabezpečiť ich aktívnu ochranu.
* Uskutočňovať primerané opatrenia na ochranu pred sexuálnym zneužívaním.
* Spolupracovať s koordinátorom prevencie sociálno-patologických javov.

**V ročníkoch základnej školy by mali žiaci disponovať:**

1. vedomosťami o ľudsko-právnych pojmoch na veku primeranej úrovni,

2. príslušnými sociálnymi zručnosťami a schopnosťami,

3. osvojenými postojmi a hodnotami.

**1. Vedomosti o ľudsko-právnych pojmoch:**

* **ľudské práva a slobody** – chápať ponímanie a význam základných ľudských práv jednotlivca, základné slobody a dôstojnosť človeka,
* **identita** – chápať ľudskú identitu, rozoznať potreby a priania jednotlivca, chápať seba v sociálnom kontexte,
* **sociálna zodpovednosť** – chápať význam zodpovednosti, pochopiť rozdiel medzi zodpovednosťou voči sebe, druhým, spoločnosti,
* **mier, bezpečnosť**– chápať vzťah medzi mierom, bezpečnosťou, chápať význam pojmu konflikt, kooperatívne riešenie konfliktov,
* **demokracia** – poznať význam najdôležitejších pojmov v tejto oblasti (demokracia, občan a jeho práva, povinnosti v spoločnosti),
* **tolerancia –** pôvodne znamená znášanie, znášanlivosť, trpezlivosť, reprezentuje správanie človeka, ktorý je odhodlaný nepotláčať u druhých presvedčenie, ktoré sa týka najmä svetonázoru a morálky a tiež jeho prejavy aj napriek tomu, že ich sám nepokladá za správne či prijateľné,
* **intolerancia –** je nedostatok úcty voči iným spôsobom správania a konania, nedostatok rešpektu k inému presvedčeniu, prejavuje sa odmietaním odlišných spôsobov správania sa a názorov, ktoré nám nie sú vlastné, neakceptuje odlišnosť,
* **ochrana práv menšín** – poznať význam pojmov väčšina a menšina, chápať požiadavku na ochranu ľudských práv menšín, poznať niektoré základné ľudské práva menšín v demokratickej spoločnosti,
* **rozvoj** – chápanie pojmov ako vývoj človeka, technický pokrok, ochrana životného prostredia.

**2. Sociálne zručnosti a psycho-sociálne schopnosti:**

* **správne (adekvátne) používať ľudsko-právne pojmy** v bežnej komunikácii,
* **kriticky myslieť –** spôsobilosť vytvárať si vlastný názor, prehodnocovať fakty, vyjadriť svoj názor a diskutovať o ňom,
* **aktívne počúvať –** sústredené empatické počúvanie druhého, pri ktorom hovoriacemu poskytujeme očný kontakt, parafrázujeme, kladieme doplňujúce otázky, telo je v pokoji,
* **správne komunikovať** – prezentovanie vlastného názoru, ktorý je zrozumiteľný a akceptovateľný pre ostatných, rovnako tak aj počúvanie a rešpektovanie názorov druhých,
* **byť empatický** – vcítenie sa do prežívania iných a akceptovanie ich potrieb,
* **samostatne rozhodovať a niesť zodpovednosť** – spôsobilosť prijímať rozhodnutia a niesť za ne zodpovednosť,
* **spôsobilosť participovať** – podieľanie sa na skupinových rozhodnutiach a živote triedy alebo inej skupiny,
* **spôsobilosť pracovať v tíme** – uplatnenie zručnosti priateľstva, spolupráce,
* **spôsobilosť kooperatívne riešiť konflikty** – hľadanie cesty ako riešiť problémy nenásilne a spolupracujúcim spôsobom.

**3. Postoje a hodnoty**

Základom želateľných postojov je chápanie dôležitosti:

* **dodržiavania ľudských práv** ako základu dôstojnosti ľudského života,
* **zodpovednosti** za svoje činy a prijímania dôsledkov,
* **výhodnosti spolupráce** pri pokojnom riešení konfliktov a používaní stratégie „ Ja som O. K.“ aj „Ty si O. K.“,
* **uznávania rovnosti** – v kontexte rasovom, kultúrnom, národnom, náboženskom, význam rovnosti medzi ľuďmi, medzi národmi,
* **tolerancie a akceptácie** seba a druhých, žiakov so zdravotným postihnutím, so špeciálnymi výchovno-vzdelávacími potrebami a inými odlišnosťami,
* **ochrany životného prostredia** v zmysle jeho trvalej udržateľnosti



Najlepší osobný výkon

**II. Vypracované podľa Metodickej príručky pre učiteľov ZŠ a SŠ, vydaná Štátnym pedagogickým ústavom, 2007**

**I. stupeň ZŠ (6-10 rokov)**

|  |  |  |  |  |
| --- | --- | --- | --- | --- |
| **Ciele** | **Kľúčové pojmy (na veku primeranej úrovni)** | **Aktivity – „precvičovanie“ zručností** | **Špecifické problémy ľudských práv – ľudsko-právne témy** | **Pravidlá, štandardy, koncepčné materiály** |
| 1. Prehlbovať sebapoznanie, sebaúctu a sebaprijatie (rešpekt k sebe).  2. Budovať rešpekt k rodičom, učiteľom, k druhým cudzím osobám.  3. Rozvíjať osobné a sociálne kompetencie žiakov ( starostlivosť, priateľstvo, spolupráca, aktívne počúvanie...).  4. Vytvárať s deťmi a deťom priateľské a podporujúce prostredie. | * „ja“ * spoločenstvo * osobná zodpovednosť * starostlivosť o druhých * priateľstvo * spolupráca * komunikácia * aktívne počúvanie * riešenie konfliktov * pravidlá v triede | * slušného správania * sebavyjadrovania * aktívneho počúvania * vyjadrovania citov * komunikačných zručností * práce v malých skupinách * základov riešenia konfliktov * tvorby pravidiel a postupov * podieľanie sa na živote triedy * vnímania a akceptovania odlišností | - zranení a dotknutí ľudia (citovo, fyzicky)  - egoizmus  - pasivita  - nespravodlivosť  - ľudia so špeciálnymi potrebami | * pravidlá v rodine * školské pravidlá * pravidlá fungovania triedy * postupy činností počas pobytu v škole * deklarácia práv dieťaťa |

**III. Obsah práce**

Deti a mladí ľudia sa potrebujú učiť o svojich právach, základných slobodách a zodpovednosti v rozvíjajúcom sa demokratickom prostredí (pozitívna sociálna klíma, demokratická atmosféra v škole, v triede, optimálne riešenie problémov) na základe vlastnej skúsenosti.

Pozitívna sociálna klíma v triede zvyšuje poznávaciu motiváciu a priaznivo ovplyvňuje správanie žiakov.

**Pozitívnu klímu v triede vytvárajú najmä faktory:**

*- pocit spolupatričnosti,*

*- zapájanie žiakov do rozhodovacích procesov,*

*- láskavosť, povzbudzovanie,*

*- učiteľov prístup, spravodlivosť, neposudzovanie,*

*- jasne stanovené očakávania a ciele,*

*- preferovanie spolupráce pred súťaživosťou.*

Koordinátor pre ľudské práva bude koordinovať a metodicky usmerňovať výchovu pre ľudské práva, spolupracovať s vedením školy a triednymi učiteľmi.

**Hlavné metódy a forma práce:**

* rozhovory, besedy, zážitkové metódy,
* vhodné využitie tematiky ľudských práv vo všetkých vyučovacích predmetoch,
* práca na triednických hodinách,
* nástenky, výstavky prác žiakov,
* aktivity zamerané na prosociálne správanie,
* monitorovanie správania žiakov a dodržiavanie práv,
* integrované vyučovanie,
* športové aktivity.

**IV. Plán aktivít na I. stupni:**

**September:**

* Vyhotovenie plánu výchovy k ľudským právam.
* Príprava aktivít pre triednych učiteľov s možnosťou ich realizácie na triednických hodinách - 1. september – Deň Ústavy SR

- 9. september - Deň obetí holokaustu a obetí rasového násilia

- 19. september – Medzinárodný deň mieru

K pamätným dňom – pripraviť nástenky v triedach. Výchova k ľudským právam sa implementuje do časovo-tematických plánov.

* Na triednických hodinách sa pozornosť venuje Školskému poriadku, Dodatku, pravidlám správania sa žiakov v triedach. /príloha č. 1/

**Október:**

* Vytvoriť si pravidlá v triede.
* Monitorovanie správania sa žiakov s dôrazom na dodržiavanie ľudských práv a práv dieťaťa.
* 17. október – Medzinárodný deň za odstránenie chudoby
* 24. október – Deň OSN
* 28. október – Deň vyhlásenia samostatného štátu Čechov a Slovákov
* Aktivita na triednických hodinách k téme **Dôvera a úcta** – Album „ Kto som?“ /príloha č.2/

Významné dni priblížiť prostredníctvom násteniek, na vyučovacích hodinách, na triednických hodinách . V triedach zistiť klímu školy prostredníctvom dotazníkov – vyhodnotiť a prijať opatrenia. /príloha č. 3/

**November:**

* Dohovor o právach dieťaťa – oboznámenie sa so skrátenou verziou na triednických hodinách / príloha č.4/
* 10. november – Svetový deň využívania vody pre mier a rozvoj
* 15. – 21. november – Týždeň boja proti drogám

Aktuálny výchovný program s pracovníkmi CPPP a P v Trebišove na tému „Stop drogám“.

**Aktivity pre žiakov na triednických hodinách**, **aktualizácia nástenky.**

* 17. november – Deň boja za slobodu a demokraciu
* 20. november - Svetový deň detí

Problematike práv **dieťaťa venovať pozornosť na vyučovacích hodinách.**

**December:**

* 1. december – Svetový deň boja proti AIDS
* 10. december- Deň ľudských práv
* Súťaž vo výtvarnej výchove na tému : „ Namaľuj si svoje práva“ – výstavka prác

**Január:**

* 1. január – Svetový deň mieru
* Aktivita k téme **Konfrontujme sa s diskrimináciou -**  „ Sme na jednej lodi“ /príloha č. 5/

**Február:**

* „Potešme svojich kamarátov“ – zbierka hračiek, kníh vo forme darčekov pre deti z detskej liečebne v Hrani, v rámci triednických hodín môžeme potešiť spolužiakov.

**Marec:**

* 21. marec – Medzinárodný deň boja za odstránenie rasovej diskriminácie
* Výtvarná súťaž –„ **Nie sme rovnakí, ale sme si rovní.“** Výstavka prác.

**Apríl:**

* Uplatňovanie práv dieťaťa vo svete. Aktivita „Deti sveta“ /príloha č.6/
* 22. apríl – Deň Zeme

Vytvorenie výstavky s prácami žiakov, písomné i výtvarné, práce s prírodných materiálov.

**Máj:**

* 1. máj – Sviatok práce
* 5. máj - Deň Európy
* 8. máj - Deň víťazstva nad fašizmom
* 25. máj – Deň nezvestných detí

**Beseda s príslušníkmi polície** o trestnej činnosti mladistvých, o trestnej zodpovednosti a nástrahách súčasného života.

**Jún:**

* 1. jún – Medzinárodný deň detí – celoškolská aktivita
* 4. jún - Medzinárodný deň nevinných detských obetí agresie

**Vyhodnotenie celoročnej činnosti.**

1. **Očakávané výsledky:**

Porozumieť ľudským právam sa dá najlepšie prostredníctvom vlastného zážitku. Takúto možnosť poskytuje každodenný život v škole. Očakávame, že učitelia budú viesť žiakov k pochopeniu podstaty takých abstraktných pojmov, ako sú sloboda, tolerancia, čestnosť a pravda. Predsudky sú často dôvodom na upieranie ľudských práv niektorým žiakom. Učitelia si budú všímať, či sa žiaci medzi sebou nenazývajú opovržlivými prezývkami, hanlivo nepomenúvajú spolužiakov iných etnických skupín a v prípade, že k takýmto situáciám dôjde, budú ich riešiť. Triednické hodiny budú dôležitým krokom pri ovplyvňovaní atmosféry školy v prospech ľudských práv. Učitelia a vychovávatelia budú vytvárať prostredie, v ktorom sa žiaci cítia bezpečne a podelia sa o svoje pocity a názory. Prostredie, kde sú rešpektované ich práva. Očakávame, že ponúknuté aktivity pre triednych učiteľov budú využité v prospech rozvoja kľúčových kompetencií žiakov, v prospech výchovy k ľudským právam.

Príloha č.1

**Názov: Pravidlá v našej triede**

**Cieľ:** Navrhnúť práva a povinnosti žiaka, ktoré podmieňujú slobodu jeho konania.

**Pomôcky:** Papier a ceruzka pre každého žiaka.

**Realizácia:** Ako senzibilizácia nám poslúži rozhovor detí o tom, že každý človek musí dodržiavať určité pravidlá. Doma v rodine, v práci, na ulici, pri prechádzaní cez cestu, v škole poriadok školy. Pravidlá nám slúžia na to, aby sme cítili bezpečne, pokojne a boli šťastní. Potom učiteľ vyzve deti, aby sami pouvažovali o tom, aké pravidlá majú doma vo svojej rodine, v škole, na ulici. Vytvoria trojice a ich úlohou bude zapísať pravidlá, ktoré navrhujú ako pravidlá pre našu triedu. Jeden zo skupiny zapíše vytvorené pravidlá na papier, ktoré potom prezentuje každá skupina pred celou triedou. Nakoniec zapíšeme pravidlá na veľký výkres.

**Reflexia:** Bolo náročné zostaviť pravidlá triedy? Súhlasíš so zostavenými pravidlami? Aký bol tvoj nápad pri zostavovaní pravidiel ? Prečo je dôležité tieto pravidlá dodržiavať ? Čo ak niekto z vás poruší pravidlo ?

Príloha č. 2

**Aktivita k téme Dôvera a úcta**

**Názov: „ALBUM „KTO SOM?“**

**Cieľ:** Cieľom aktivity je sebapoznanie a rozvíjanie schopnosti sebavyjadrenia, ako aj bližšie spoznávanie sa navzájom v spoločenstve triedy.

**Postup:**

Deti si založia album o sebe a na prednú stranu si nalepia fotografiu. V albume si budú zbierať vlastné fotografie, básničky a články. Ako sa deti postupne naučia písať, môžu si do albumu zaznamenávať osobné údaje, výpovede o sebe a odpovede na vlastné otázky. Album môže pozostávať najskôr z jednej alebo dvoch, neskôr viacerých strán, pričom vzrastá náročnosť „výpovedí“ o sebe.

Deti si môžu album pripravovať už od prvého ročníka ZŠ a postupne v jednotlivých ročníkoch ho dopĺňať.

**Reflexia:** Ako sa vám páči práca na albume ? Čo ťa prekvapuje pri pozeraní albumu? Čo máš spoločné s ostatnými? Ktoré svoje vlastnosti, zručnosti si vylepšil?

Príloha č. 3.

Dotazník

**NAŠA TRIEDA**

Meno: ................................................ Trieda: .................. Škola: .............................................

|  |  |
| --- | --- |
| 1. V našej triede deti práca baví. | Áno – Nie |
| 2. V našej triede sa deti medzi sebou stále bijú. | Áno – Nie |
| 3. V našej triede deti medzi sebou často sťažia, aby sa dozvedeli, kto je najlepší. | Áno – Nie |
| 4. V našej triede je učenie ťažké, máme veľa práce. | Áno – Nie |
| 5. V našej triede je každý mojim kamarátom. | Áno – Nie |
| 6. Niektoré deti v našej triede nie sú šťastné. | Áno – Nie |
| 7. Niektoré deti v našej triede sú lakomé. | Áno – Nie |
| 8. Mnoho deti našej triedy si praje, aby ich práca bola lepšia ako práca ostatných. | Áno – Nie |
| 9. Mnoho deti z našej triedy si dokáže urobiť svoju prácu bez cudzej pomoci. | Áno – Nie |
| 10. Niektoré deti v našej triede nie sú mojimi kamarátmi. | Áno – Nie |
| 11. Deti z našej triedy majú svoju triedu rady. | Áno – Nie |
| 12. Mnoho deti z našej triedy robí ostatným napriek.. | Áno – Nie |
| 13. Niektorým deťom v našej triede je nepríjemne, keď nemajú také dobré výsledky ako  druhí. | Áno – Nie |
| 14.V našej triede vedia dobre pracovať len bystré deti. | Áno – Nie |
| 15. Všetky deti z našej triedy sú moji dôverní priatelia. | Áno – Nie |
| 16. Niektorým deťom sa v našej triede nepáči. | Áno – Nie |
| 17. Určite deti v našej triede vždy chcú, aby bolo podľa nich, aby sa im ostatne deti  prispôsobili. | Áno – Nie |
| 18. Niektoré deti z našej triedy sa vždy snažia urobiť svoju prácu lepšie ako ostatní. | Áno – Nie |
| 19. Práca v triede je namáhavá. | Áno – Nie |
| 20. Všetky deti sa v našej triede medzi sebou dobre znášajú. | Áno – Nie |
| 21. V našej triede je veselo. | Áno – Nie |
| 22. Deti z našej triedy sa medzi sebou často hádajú. | Áno – Nie |
| 23. Niektoré deti v našej triede chcú byť vždy najlepšie. | Áno – Nie |
| 24. Väčšina deti v našej triede vie, ako si ma urobiť svoju prácu, vie sa učiť. | Áno – Nie |
| 24. Väčšina deti v našej triede vie, ako si ma urobiť svoju prácu, vie sa učiť. | Áno – Nie |
| 25. Deti z našej triedy sa majú medzi sebou rady ako priatelia. | Áno – Nie |

Príloha č. 4

**Skrátená verzia Dohovoru o právach dieťaťa**

**Článok 1.**

Dieťaťom sa rozumie každá ľudská bytosť mladšia ako 18 rokov.

**Článok 2.**

Všetky práva patria všetkým deťom. Deti musia byť ochránené pred akoukoľvek formou diskriminácie.

**Článok 3.**

Najlepšie záujmy dieťaťa musia byť prvoradé. Záujem dieťaťa musí byť nadradený vo všetkom čo sa ho týka.

**Článok 4.**

Povinnosťou štátu je zabezpečiť, aby každý musel dodržiavať práva tak, ako sú uvedené v Dohovore.

**Článok 5.**

Štát musí rešpektovať práva a zodpovednosť rodičov a postarať sa, aby zabezpečil dieťaťu takú u tak pomoc, ktorá je vhodná k rozvoju jeho osobnosti.

**Článok 6.**

Každé dieťa má prirodzené právo na život.

**Článok 7.**

Každé dieťa má právo na meno, právo na meno, štátnu príslušnosť, má právo poznať svojich rodičov a právo na ich starostlivosť.

**Článok 8.**

Štát má povinnosť chrániť a pokiaľ by to bolo potrebné, obnoviť totožnosť dieťaťa, tzn. jeho meno, rodinné zväzky a štátnu príslušnosť.

**Článok 9.**

Dieťa má právo žiť so svojimi rodičmi, pokiaľ je to v jeho najlepšom záujme, má právo udržiavať kontakt s oboma rodičmi, ak je od jedného alebo od obidvoch oddelené.

**Článok 10.**

Za účelom spojenia rodiny majú deti a rodičia právo opustiť akúkoľvek krajinu, alebo sa do nej vrátiť, aby boli znova spolu ako rodina.

**Článok 11.**

Štát má povinnosť predchádzať únosom detí do zahraničia, zabraňovať únosom, vytvárať podmienky pre vrátenie detí rodičom do ich krajiny.

**Článok 12.**

Deti majú právo vyjadriť slobodne svoj názor, ako aj právo na to, aby ich názory boli brané do úvahy v záležitostiach, ktoré sa ich dotýkajú.

**Článok 13.**

Deti majú právo vyjadriť svoj názor, vyhľadať a šíriť informácie bez ohľadu na hranice, pritom musia rešpektovať práva alebo povesti iných.

**Článok 14.**

Deti majú právo na slobodu myslenia, svedomia a náboženstva s ohľadom na vhodné vedenie rodičov.

**Článok 15.**

Deti majú právo slobodne sa združovať a pokojne sa zhromažďovať.

**Článok 16.**

Deti majú právo na ochranu pred narušovaním vlastného súkromia, rodiny, domova a korešpondencie a pred útokmi na svoju povesť a dobré meno.

**Článok 17.**

Štát zabezpečuje deťom prístup k informáciám, podporuje masovokomunikačné prostriedky, aby šírili informácie a materiály prospešné pre deti, podporuje produkciu a rozširovanie detských kníh.

**Článok 18.**

Obidvaja rodičia majú spoločnú zodpovednosť za výchovu dieťaťa a štát zabezpečuje príslušnú pomoc pri plnení úlohy výchovy.

**Článok 19.**

Štát musí vykonať všetky opatrenia pred akýmkoľvek telesným duševným alebo sexuálnym zneužívaním, musí dieťa chrániť pred nedbalým zaobchádzaním, týraním alebo vykorisťovaním.

**Článok 20.**

Deti, ktoré sú zbavené rodinného prostredia, majú právo na zvláštnu ochranu a starostlivosť.

**Článok 21.**

Kde je povolené osvojenie, najlepšie záujmy dieťaťa musia byť najdôležitejším hľadiskom tohto osvojenia.

**Článok 22.**

Deti, ktoré sú utečenci alebo žiadajú o status utečenca, musia dostať potrebnú pomoc štátu.

**Článok 23.**

Postihnuté deti majú právo na špeciálnu starostlivosť, vzdelávanie a školenie, ktoré im má umožniť plnohodnotne žiť v spoločnosti.

**Článok 24.**

Deti majú právo na čo najlepšiu zdravotnú starostlivosť a štát sa stará o to, aby všetky deti mali rovnaký prístup k zdravotníckym službám.

**Článok 25.**

Dieťa, ktoré bolo zverené do starostlivosti, ochrany alebo liečenia v lekárskom alebo inom ústave, má právo na pravidelnú kontrolu jemu poskytovanej opatery.

**Článok 26.**

Deti majú právo na požitky sociálneho zabezpečenia vrátane sociálneho poistenia.

**Článok 27.**

Každé dieťa má právo na životnú úroveň primeranú jeho fyzickému, mentálnemu, duchovnému, morálnemu a sociálnemu rozvoju.

**Článok 28.**

Deti majú právo na vzdelanie, pritom musia dostať bezplatné a povinné základné vzdelanie. Štát musí zabezpečiť, aby disciplína v škole bola vykonávaná spôsobom, ktorý neohrozí dôstojnosť detí.

**Článok 29.**

Štát sa zaväzuje, že deti budú vychovávané k rozvíjaniu úcty k ľudským právam, k rozvíjaniu úcty k svojim rodičom, k vlastnej kultúre, jazyku, k rozvíjaniu úcty k prírodnému prostrediu.

**Článok 30.**

Deti majú právo, pokiaľ sú členmi menšinovej skupiny, vyznávať a praktizovať vlastné náboženstvo alebo používať vlastný jazyk.

**Článok 31.**

Deti majú právo na odpočinok, voľný čas, venovať sa hre a oddychovým činnostiam, ktoré zodpovedajú ich veku a slobodne sa zúčastňovať na kultúrnom živote a umení.

**Článok 32.**

Deti nesmú byť hospodársky vykorisťované a nesmú vykonávať práce, ktoré by boli pre ne nebezpečné, bránili im vo vzdelaní, alebo by škodili ich zdraviu a mravnému či sociálnemu rozvoju.

**Článok 33.**

Štát zaručuje, že urobí všetko pre to, aby boli deti chránené pred nezákonným užívaním drog a pred účasťou na ich šírení a výrobe.

**Článok 34.**

Štát zaručuje, že deti budú chránené pred všetkými formami sexuálneho zneužívania a vykorisťovania.

**Článok 35.**

Štát vytvorí všetky podmienky k tomu, aby zabránil únosom detí, predaju alebo obchodovaniu s nimi.

**Článok 36.**

Štát bude chrániť deti pred všetkými ďalšími formami vykorisťovania.

**Článok 37.**

Žiadne dieťa nesmie byť svojvoľne zbavené slobody. Dieťa, ktoré je držané vo väzbe, má právo na okamžitú právnu pomoc a kontakt so svojou rodinou.

**Článok 38.**

Dieťa, ktoré nedosiahlo 15 rokov, nesmie štát povolať do ozbrojený síl, ani sa nesmie priamo zúčastňovať bojov.

**Článok 39.**

Deti, ktoré sa stretli s ozbrojenými konfliktami, s mučením, s týraním alebo vykorisťovaním majú právo na podporu, aby sa fyzicky a psychicky zotavili.

**Článok 40.**

Deti, ktoré porušili zákony, majú právo získať právnu pomoc, záruky a zaobchádzanie, ktoré podporí ich zmysel pre dôstojnosť a záujem pre návrat do spoločnosti, ktorej zákony budú dodržiavať.

Príloha č. 5

Aktivita k téme **Konfrontujme sa s diskrimináciou**

**Názov :**  „ Sme na jednej lodi“

**Cieľ:** Cieľom aktivity je prehlbovanie spoločenstva v triede a vytváranie podporujúcich vzťahov.

**Postup:**

Vyučujúci navodí situáciu vetou: „Ľudia si niekedy neuvedomujú dôsledky svojho správania.“ V tejto súvislosti vysloví istú charakteristiku (napr.: mesiac narodenia, počet súrodencov, druh domáceho zvieraťa, obľúbená hračka či hra) a požiada deti, aby vytvorili skupiny s tými, ktorí zdieľajú rovnaké hodnoty. Staršie deti vedia reagovať na zložitejšie príklady (napr.: počet jazykov, ktorými hovoria, vysnívané povolanie, koníčky, obľúbený predmet).

**Námety na diskusiu:**

„Čo vás zaujalo na tejto aktivite?“ a následne pokračuje diskusia o nerozpoznaných podobnostiach a rozdieloch.

**Reflexia**: Čo nás spája? Čím sme si podobní? Čím sa odlišujeme?

Príloha č.6

**Názov aktivity: Deti sveta**

**Cieľ:** Poukázať na spoločné záujmy, túžby všetkých detí sveta.

**Pomôcky:** Fotografie detí z rozličných krajín sveta.

**Realizácia:** Učiteľ krátko vysvetlí žiakom, že im priniesol fotografie detí z mnohých krajín sveta. Deti majú hádať, čo deti na fotografiách robia, čo asi prežívajú. Čo majú s nimi spoločné (deti rady skáču, behajú, tancujú, spievajú, majú rady sladkosti, teší ich, keď ich rodičia pochvália a pohladia, neznášajú bitku a krik dospelých, tešia sa na voľný čas s kamarátmi, rady sa kúpu...) Čo sa vám zdá na deťoch na obrázkoch zvláštne, iné (farba pleti, oči, vlasy, oblečenie). Myslíte si, že pre tieto vonkajšie zvláštnosti sú tieto deti iné ako vy (túžby, obavy, očakávania, strach...)?

**Reflexia:** Žiaci uvažujú a odpovedajú na otázky učiteľa*:* Deti, počuli ste už niekedy o tom, že nejaké dieťa vášho veku nebolo rado:

* + Keď sa ich mama a ocko majú radi?
  + Keď dostane nejakú novú hračku?
  + Keď môže ísť von za kamarátmi?

Učiteľ prostredníctvom otázok vedie besedu k cielenému záveru: Všetky deti sveta majú rovnaké túžby i obavy. Všetky deti sveta majú veľa spoločného.

Použitá literatúra:

Bagalová Ľ., Gogolova D.: Ľudské práva a zručnosti potrebné na ich uplatnenie, MP pre učiteľov ZŠ a SŠ, ŠPÚ, Bratislava 2007

Národný akčný plán pre deti na roky 2009/2012

Národný plán výchovy k ľudským právam na roky 2005/2014, MŠ SR, Bratislava 2005